Христо Смирненски
Елегия (Тъне в смрад и рядка кал…)

chitanka.info

Елегия (Тъне в смрад и рядка кал…)[0]

Тъне в смрад и рядка кал

рядката по хубост столица

и души ме зла печал,

сякаш ще изплащам полица.

Чувствувам се угнетен,

обкръжен от тъмни духове —

сякаш подвизи Пастухови[1]

някой прави окол мен.

Ех, разправят, че съм млад,

а съм станал за оплакване

с безконечното очакване

на чиновнический щат.

А пък мировата скръб

чрез подметките ми зинали

пак събужда спомен скъп —

спомена на дните минали…

Тънат в смрад и рядка кал

булевардите на София,

сякаш Сандо е разлял

рядката си философия.

[0] Публикация: Червен смях. Седмично илюстровано литературно-хумористично списание. София, г. I, бр. 10 от 10 януари 1920 г., с подпис: Хр. Смирненски. ↑

[1] подвизи Пастухови — Кр. Пастухов като министър на вътрешните работи през 1919 г. подлага на жесток терор дейците на работническото движение. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.